**ПРЕДЛОГ ЗАКОНА**

**О ИЗМЕНАМА И ДОПУНАМА ЗАКОНА О ГЛАВНОМ ГРАДУ**

**Члан 1.**

У Закону о главном граду („Службени гласник РСˮ, бр. 129/07, 83/14 - др. закон и 101/16 - др. закон) у члану 5. став 2. мења се и гласи:

„Ради обезбеђивања услова за уређивање, употребу, унапређење и заштиту грађевинског земљишта, град Београд оснива јавно предузеће.ˮ

Став 4. мења се и гласи:

„Имовином града Београда самостално располажу органи града Београда, у складу са законом, Статутом града и другим актима града Београда.ˮ

После става 4. додају се ст. 5 - 8. који гласе:

„У јавној својини града Београда су:

- добра у општој употреби на територији града Београда (општински путеви, некатегорисани путеви, улице које нису део аутопута или државног пута I и II реда, тргови и јавни паркови и др.);

- комунална мрежа на територији града Београда;

- непокретне и покретне ствари и друга имовинска права које користе органи и организације града Београда;

- ствари у јавној својини на којима право коришћења имају градске општине, месне заједнице на територији града Београда, установе, јавне агенције и друге организације чији је оснивач град Београд;

- културна добра, уколико је то у функцији остваривања надлежности града Београда или којима управљају правна лица чији је оснивач град Београд, органи или организације града Београда;

- друге непокретности евидентиране у регистру непокретности, у складу са законом којим се уређује упис права јавне својине на непокретностима, као и покретне ствари и имовинска права, у складу са законом којим се уређује јавна својина.

Комуналне мреже на територији града Београда могу бити у својини вршиоца комуналне делатности, чији је оснивач град Београд, односно коме је град Београд поверио обављање те делатности, а град Београд по основу улагања стиче уделе или акције у јавним предузећима и друштвима капитала и права по основу тих акција, односно удела.

Статутом града може се предвидети да градска општина има право јавне својине на покретним и непокретним стварима неопходним за рад органа и организација градске општине.

Јавна предузећа чији је оснивач град Београд, имовином града Београда управљају и располажу у складу са законом, оснивачким актом и другим актом надлежног органа.ˮ

**Члан 2.**

У члану 6. став 3. после речи: „правног лицаˮ додају се речи: „и има свој печатˮ.

После става 4. додаје се нови став 5. који гласи:

„Градскe општине: Барајево, Гроцка, Лазаревац, Младеновац, Обреновац, Сопот и Сурчин могу основати јавно комунално предузеће, уз претходну сагласност Скупштине града Београда, у складу са Статутом града којим ће се утврдити орган  градске општине који врши права оснивача.”

Досадашњи став 5. брише се.

**Члан 3.**

Члан 8. мења се и гласи:

„Члан 8.

Град Београд врши надлежности општине и града, утврђене Уставом и законом.

Поред надлежности из става 1. овог члана град Београд, на својој територији, врши и следеће надлежности:

1. уређује и обезбеђује обављање послова који се односе на изградњу, реконструкцију, одржавање и управљање јавним и некатегорисаним путевима на територији града Београда, осим државних путева и ауто-путева којима управља јавно предузеће основано од стране Републике Србије и оснива јавно предузеће за обављање делатности управљања јавним путевима који су у надлежности града Београда;
2. образује комуналну полицију, обезбеђује и организује вршење послова комуналне полиције, у складу са законом којим се уређује комунална полиција;
3. стара се о заштити од пожара и обезбеђује услове за спровођење заштите од пожара, прописује мере заштите од пожара специфичне за подручје града Београда у циљу унапређења стања заштите од пожара и доноси акционе и санационе планове заштите од пожара, у складу са законом којим се уређује противпожарна заштита;
4. утврђује Статутом града Београда права и обавезе градских општина на територији града Београда у области смањења ризика од катастрофа и управљању ванредним ситацијама, у складу са законом којим се уређује смањење ризика од катастрофа и управљање ванредним ситуацијама;
5. одлучује о називима улица, тргова, заселака и других делова насељених места на свом подручју, у складу са Статутом града Београда и другим прописима, уз претходну сагласност министарства надлежног за послове локалне самоуправе, у складу са законом којим се уређује локална самоуправа;
6. уређује услове, поступак и начин прибављања и располагања грађевинским земљиштем и другим непокретностима у јавној својини града Београда, у складу са законом којим се уређује јавна својина;
7. уређује опште услове заштите, начин подизања и одржавања, обнове уништених јавних зелених површина и вођење података о јавним зеленим површинама;
8. именује и разрешава директоре установа у области дечије заштите чији је оснивач;
9. утврђује манифестације од значаја за град Београд, уређује начин њиховог спровођења и реализације и обезбеђује услове за њихово одржавање;
10. спроводи мере и финансира пројекте у циљу подстицања наталитета на територији града Београда;
11. врши контролу реализације и наменског коришћења средстава која се, из буџета града Београда преносе репрезентативним удружењима у култури код којих су стекли статус самостални уметници за које град Београд обезбеђује средства из буџета града Београда за учешће у плаћању доприноса за пензијско и инвалидско осигурање и доприноса за здравствено осигурање, у складу са законом којим се уређује култура;
12. одређује врсту робе која се може продавати, односно врсту угоститељске услуге која се може пружати у привременим објектима који се постављају на територији града Београда;
13. одређује време, начин и места на којима се може обављати трговина на мало са покретних средстава или опреме и издаје одобрење за обављање трговине на тим местима, у складу са законом којим се уређује трговина;
14. уређује и организује вршење послова у вези са држањем и заштитом домаћих и егзотичних животиња, прописује услове и ограничења држања животиња, место и начин извођења кућних љубимаца, а нарочито паса и мачака на јавне површине на територији града Београда;
15. прописује услове за управљање комуналним отпадом, као и за његово одлагање на територији града Београда;
16. доноси Програм мера превенције стварања отпада од пластичних кеса, са планом за његово спровођење;
17. може учествовати у финансирању противградне заштите на територији града Београда и оснивати пољочуварску службу;
18. издаје грађевинске дозволе за изградњу објеката и остала акта у поступку обједињене процедуре, као и друга акта, у складу са законом којим се уређује планирање и изградња;
19. обавља послове пољопривредне инспекције у делу контроле над применом мера које прописује град Београд за власнике, односно кориснике пољопривредног земљишта, као и контроле коришћења пољопривредног земљишта према годишњем програму заштите, уређења и коришћења пољопривредног земљишта који доноси град Београд, у складу са законом којим се уређује планирање, заштита, уређење и коришћење пољопривредног земљишта у поступку и под условима предвиђеним тим законом;
20. спроводи поступак експропријације, у складу са законом којим се уређује поступак експропријације;
21. одређује делове обале и водног простора на којима се могу градити хидротехнички објекти, постављати плутајући објекти и привезишта за чамце, односно места за распрему бродова, услове и начин постављања плутајућих објеката и привезишта за чамце, укључујући издавање одобрења за њихово постављање и врши надзор у области водопривреде као и над коришћењем места за постављање плутајућих објеката и привезишта за чамце, у складу са законом којим се уређује коришћење вода и водни саобраћај;
22. уређује и обезбеђује, организацију и начин обављања јавног превоза путника у свим видовима саобраћаја, који се обавља на територији града Београда, у складу са законом;
23. стара се о одрживом развоју становања на територији града Београда, у складу са законом којим се уређује становање и одржавање зграда.

Статутом града ће се утврдити подела послова између града и градских општина у извршавању надлежности наведених у ставу 2. тач. 18 - 20) овог члана.

Уколико се Статутом града Београда утврди овлашћење градске општине да доноси решење за послове из става 2. тачка 18) овог члана, по жалби на ово решење одлучује град Београд.

Град Београд врши и друге надлежности и послове државне управе који су му законом поверени.ˮ

**Члан 4.**

У члану 12. тачка 4) мења се и гласи:

„4) доноси просторни и урбанистичке планове и уређује коришћење грађевинског земљишта;ˮ

У тачки 15) речи: „и регионалномˮ, бришу се.

**Члан 5.**

У члану 16. став 3. речи „Статутом градаˮ замењују се речима: „Пословником о раду Скупштине града Београдаˮ.

**Члан 6.**

У члану 20. став 3. речи: „са завршеним правним факултетом,ˮ замењују се речима: „које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, саˮ.

**Члан 7.**

После члана 20. додаје се члан 20а који гласи:

„Члан 20а

Скупштина града образује Комисију за планове, у складу са законом којим су уређени просторно планирање и изградња објеката.

У случајевима када је Статутом града утврђено да поједине урбанистичке планове доноси градска општина за своје подручје, градска општина образује комисију за планове, с тим да се једна трећина чланова комисије именује на предлог Скупштине града.

На сва планска документа из става 2. овог члана, после јавног увида, прибавља се сагласност Комисије за планове Скупштине града Београда, о усклађености плана детаљне регулације са планом вишег реда, односно са законом којим су уређени просторно планирање и изградња објеката.ˮ

**Члан 8.**

У члану 26. тачка 4) мења се и гласи:

„4) решава у управном поступку у другом степену о правима и обавезама грађана, предузећа и установа и других организација из надлежности града Београда, изузев организација у области спорта, осим ако овим законом није другачије утврђено, као и о жалбама поднетим на решења која доноси комунална полиција.ˮ

После тачке 6) додаје се тачка која гласи: „7) врши и друге послове у складу са законом.ˮ

**Члан 9.**

У члану 28. речи: „ ,а најмање два пута годишњеˮ, бришу се.

**Члан 10.**

Члан 34. став 2. мења се и гласи:

„За начелника Градске управе може бити постављено лице које има стечено високо образовање из научне области правне науке на основним академским студијама у обиму од најмање 240 ЕСПБ бодова, мастер академским студијама,мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету и најмање пет година радног искуства у струци и положендржавни стручни испит за рад у органима државне управе.ˮ

Став 5. мења се и гласи: „За начелника управе за поједине области може бити постављено лице које има стечено високо образовање из одговарајуће научне области у односу на делокруг управе, на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, најмање пет година радног искуства у струци и положен државни стручни испит за рад у органима државне управе.ˮ

**Члан 11.**

У члану 35. став 1. реч: „огласаˮ, замењује се речју: „конкурсаˮ.

После става 3. додају се нови став 4. и став 5. који гласе:

„У граду Београду, уколико је Градска управа организована као јединствени орган, постављају се заменици начелника Градске управе – секретари секретаријата, у складу са законом као и актом о организацији Градске управе.

У случају из става 4. овог члана уколико је начелник Градске управе одсутан и спречен да обавља своју дужност замењује га један од заменика начелника Градске управе, за одређену област којег он одреди и који испуњава посебне услове за постављење на положај начелника Градске управе.ˮ.

Досадашњи став 4. постаје став 6.

**Члан 12.**

У члану 36. речи: „рад управеˮ замењују се речима: „рад Градске управеˮ, а речи: „Скупштини града иˮ, бришу се.

**Члан 13.**

Члан 37. мења се и гласи:

„За обављање послова помоћника градоначелника у области економског развоја у граду Београду се поставља градски менаџер.

Статутом града може се предвидети да се помоћници градоначелника постављају и за друге области (урбанизам, примарна здравствена заштита, заштита животне средине, пољопривреда и др.).

Помоћнике градоначелника поставља и разрешава градоначелник.

Помоћници градоначелника покрећу иницијативе, предлажу пројекте и сачињавају мишљења у вези са питањима која су од значаја за развој у областима за које су постављени и врше друге послове по налогу градоначелника.

У граду Београду може бити постављено највише пет помоћника градоначелника, укључујући и градског менаџера.ˮ.

**Члан 14.**

У члану 38. став 2. мења се и гласи:

„Организација и систематизација радних места у Градској управи уређује се обједињеним правилником о организацији и систематизацији радних места, у складу са законом.ˮ.

**Члан 15.**

У члану 39. став 1. тачка 2) мења се и гласи:

„2) издати прекршајни налог;ˮ.

**Члан 16.**

У члану 50. после става 1. додају се ст. 2. и 3. који гласе:

„Предлог за обрaзовање, односно укидање месне заједнице или другог облика месне самоуправе, могу поднети најмање 10% бирача са пребивалиштем на подручју на које се предлог односи, најмање једна трећина одборника скупштине градске општине на чијем подручју се обрaзује, односно укида месна заједница или други облик месне самоуправе.

У граду Београду месне заједнице или друге облике месне самоуправе могу образовати, односно укинути градске општине на чијем подручју се образују, односно укидају, уз претходно прибављено мишљење грађана, о образовању, подручју за које се образује, промени подручја и укидању месних заједница и других облика месне самоуправе.ˮ.

**Члан 17.**

После члана 50. додаје се члан 50а који гласи:

„Члан 50а

Актом о оснивању месне заједнице, у складу са Статутом града, утврђују се послови које врши месна заједница, органи и организација рада органа, начин одлучивања као и поступак избора савета и других органа месне заједнице и друга питања од значаја за рад месне заједнице, односно другог облика месне самоуправе.

Савет месне заједнице је основни представнички орган грађана на подручју месне заједнице.

Савет месне заједнице бира Скупштина градске општине на чијем подручју се образује месна заједница, односно други облик месне самоуправе.

Надлежни орган из става 3. овог члана бира чланове савета месне заједнице на предлог збора грађана који се сазива за подручје месне заједнице или другог облика месне самоуправе.

Збор грађана може предложити највише двоструко већи број чланова савета месне заједнице од броја чланова савета који је утврђен актом о оснивању месне заједнице.

Председника савета месне заједнице бира савет из реда својих чланова, тајним гласањем, већином од укупног броја чланова савета месне заједнице.ˮ.

**Члан 18.**

После члана 51. назив главе VII. мења се и гласи:

„VII. ЛОКАЛНИ ОМБУДСМАНˮ.

**Члан 19.**

Члан 52. мења се и гласи:

„У граду Београду се може установити локални омбудсман као посебан орган града Београда, који је овлашћен да независно и самостално контролише поштовање права грађана, утврђује повреде учињене актима, радњама или нечињењем органа управе и јавних служби, ако се ради о повреди прописа и општих аката града Београда.

Локални омбудсман у граду Београду може имати највише четири заменика.

Надлежност и овлашћења, начин поступања и избора и престанка дужности локалног омбудсмана, као и заменика локалног омбудсмана, уређују се Статутом града и другим општим актом.ˮ.

**Члан 20.**

До успостављања пољопривредне инспекције чији је делокруг утврђен овим законом, инспекцијски надзор у овој области ће вршити пољопривредна инспекција министарства надлежног за послове пољопривреде.

**Члан 21.**

Ступањем на снагу овог закона престају да важе одредбе члана 139. став 3. у делу који се односи на квадратуру бруто развијене грађевинске површине, одредбе члана 172. став 5, као и члана 184. став 7. Закона о планирању и изградњи ( „Службени гласник РСˮ бр. 72/ 09, 81/09 – исправка, 64/10 –УС, 24/11, 121/12, 42/13 –УС, 50/13 –УС. 98/13 –УС, 132/14, 145/14, 83/18 и 31/19).

Ступањем на снагу овог закона, на територији града Београда престаје примена одредбе члана 60. став 1. Закона о изменама и допунама Закона о пловидби и лукама на унутрашњим водама („Службени гласник РСˮ, број 41/18) у погледу примене рока који истиче најкасније до 31. децембра 2023. године, а примењују се рокови предвиђени ставом 4. наведеног члана тог закона.

**Члан 22.**

Град Београд ће ускладити статут са овим законом и Законом о изменама и допунама Закона о локалној самоуправи („Службени гласник РС”, број 47/18) у року од 90 дана од дана ступања на снагу овог закона.

Скупштина града ће доставити предлог статута министарству надлежном за локалну самоуправу ради прибављања мишљења, најкасније 45 дана од ступања на снагу овог закона.

Мишљење о усклађености предлога статута са законима из става 1. овог члана, министарство надлежно за локалну самоуправу ће дати у року од 15 дана од пријема предлога статута.

Уколико се министарство надлежно за локалну самоуправу не изјасни у року из става 3. овог члана, сматраће се да је дато позитивно мишљење.

**Члан 23.**

          Овај закон ступа на снагу осмог дана од дана објављивања у „Службеном гласнику Републике Србијеˮ.